Parlamentul European a adoptat, joi, o rezoluţie prin care cere Rusiei să restituie integral tezaurul naţional al României pe care şi l-a însuşit ilegal după Revoluția Bolșevică din 1917.
Traian Băsescu susține că momentul optim pentru ca pretențiile României de returnare a Tezaurului să fie repuse pe tapet va fi cel în care se va pune problema ridicării sancțiunilor economice față de Rusia.
"Acela e momentul în care România să spună: da, cu o condiție – returnarea tezaurului și apoi se pot ridica sancțiunile", a declarat Traian Băsescu la Romania TV.
Actualul europarlamentar mai spune că nu valoarea tezaurului este principala problemă, ci gestul istoric, acela de nu-i mai face pe români să se simtă nedreptățiți și umiliți. Chiar și așa însă, tezaurul are o valoare importantă.
"Să vă mai dau un argument. Problema tezaurului nu e atât o problemă de valoare a tezaurului, ci o problemă politică și de demnitate națională. Discutăm de 91,5 tone de aur? Costă circa 5 miliarde de euro. Păi Guvernul împrumută săptămânal câteva miliarde pe care le dă în consum, nu în investiții sau ceva.
Deci dacă discutăm de valoare, nu aici e problema. Problema e în simbolistica acestui tezaur, care îi face pe români să simtă că sunt și nedreptățiți și umiliți. Un stat își permite să nu le dea tezaurul care li se cuvine", a mai spus Traian Băsescu.